b'\n_START_ARTICLE_\nVampyros Lesbos\n_START_SECTION_\nTurinys\n_START_PARAGRAPH_\nLinda, nekilnojamojo turto agent\xc4\x97, kartu su savo draugu Omaru apsilanko Stambulo naktiniame klube, kuriame tampa erotinio dviej\xc5\xb3 mergin\xc5\xb3 \xc5\xa1okio liudininkais. Vis tik labiausiai j\xc4\x85 \xc5\xa1okiruoja tai, kad vien\xc4\x85 i\xc5\xa1 \xc5\xa1i\xc5\xb3 mergin\xc5\xb3 ji nuolatos regi savo sapnuose. Papasakojusi apie tai savo psichiatrui daktarui Siuardui, ji sulaukia paai\xc5\xa1kinimo, kad tai tiesiog jos seksualinio nepasitenkinimo i\xc5\xa1rai\xc5\xa1ka ir dar jai tiesiog reikia kito partnerio._NEWLINE_Po kurio laiko Linda darbo reikalais nuvyksta \xc4\xaf atoki\xc4\x85 sal\xc4\x85, kurioje gyvena klientas. Kaip paai\xc5\xa1k\xc4\x97ja, tai grafien\xc4\x97 Nadina, ta pati mergina i\xc5\xa1 naktinio klubo ir i\xc5\xa1 Lindos sapn\xc5\xb3. Ka\xc5\xbekada, i\xc5\xa1gelb\xc4\x97ta grafo Drakulos, Nadina paveld\xc4\x97jo i\xc5\xa1 jo ir am\xc5\xbein\xc4\x85 kraujo tro\xc5\xa1kim\xc4\x85. Tarp mergin\xc5\xb3 u\xc5\xbesimezga intymus ry\xc5\xa1ys, ta\xc4\x8diau galiausiai Nadina \xc4\xafkanda Lindai._NEWLINE_Tuo metu daktaras Siuardas, kuris tuo pa\xc4\x8diu yra ir tikrasis vampyr\xc5\xb3 \xc5\xbeinovas, mano, kad Agra, viena jo pacian\xc4\x8di\xc5\xb3, i\xc5\xa1prot\xc4\x97jo, nes pasakoja ne\xc4\xaftik\xc4\x97tinas istorijas apie grafien\xc4\x99 Nadin\xc4\x85, ta\xc4\x8diau kuomet \xc4\xaf j\xc4\xaf kreipiasi Omaras, papasakojantis, kad jo draug\xc4\x97 Lindanuvyko \xc4\xaf sal\xc4\x85 pas grafien\xc4\x99, jis pradeda nerimauti, kad mergina gali tapti vampyro auka. Siuardas vyksta \xc4\xaf sal\xc4\x85, ta\xc4\x8diau \xc4\x8dia j\xc4\xaf nu\xc5\xbeudo Nadinos tarnas._NEWLINE_I\xc5\xa1vykusi i\xc5\xa1 salos, Linda po kurio laiko gr\xc4\xaf\xc5\xbeta ir randa Nadin\xc4\x85, mir\xc5\xa1tan\xc4\x8di\xc4\x85 nuo kraujo tr\xc5\xabkumo. Ji maldauja savo buvusios meilu\xc5\xbe\xc4\x97s duoti jai nors kiek kraujo, ta\xc4\x8diau \xc5\xa1i atsisako, pareik\xc5\xa1dama, kad n\xc4\x97ra jos tarnait\xc4\x97 ir nu\xc5\xbeudo grafien\xc4\x99, mataliniu strypu perdurdama \xc5\xa1iai ak\xc4\xaf...\n_START_SECTION_\nKita informacija\n_START_PARAGRAPH_\nJuostoje vengiama \xc4\xafprast\xc5\xb3 \xc5\xa1ablon\xc5\xb3, susijusi\xc5\xb3 su vampyrais: kad \xc5\xa1ie bijo saul\xc4\x97s \xc5\xa1viesos (grafien\xc4\x97 m\xc4\x97gsta degintis sul\xc4\x97je) arba nu\xc5\xbeudomi tik mediniu kuolu perd\xc5\xabrus \xc5\xa1ird\xc4\xaf (ta pati grafien\xc4\x97 mir\xc5\xa1ta metalin\xc4\xaf stryp\xc4\x85 \xc4\xafsmeigus jai \xc4\xaf smegenis). Juostoje n\xc4\x97ra joki\xc5\xb3 religini\xc5\xb3 kovos su vampyrais motyv\xc5\xb3, o aukos po \xc4\xafkandimo lieka gyvos, ta\xc4\x8diau telepati\xc5\xa1kai priklausomos nuo \xe2\x80\x9e\xc5\xa1eimininko\xe2\x80\x9c. Re\xc5\xbeisierius tarsi m\xc4\x97gina parodyti vampyr\xc4\x85 ne kaip visus i\xc5\xa1 eil\xc4\x97s \xc5\xbeudant\xc4\xaf monstr\xc4\x85, o kaip m\xc4\x85stan\xc4\x8di\xc4\x85, jau\xc4\x8dian\xc4\x8di\xc4\x85 ir netgi ken\xc4\x8dian\xc4\x8di\xc4\x85 b\xc5\xabtyb\xc4\x99.'